Radovi započinju već idućeg tjedna, a rok za završetak radova je 12 mjeseci od dana potpisivanja Ugovora koji je vrijedan oko 15 milijuna kuna

Iako Vukovarsko veleučilište Lavoslav Ružička egzistira već desetak godina Vukovar će uskoro postati pravi studentski grad. Naime, danas je u prostorijama veleučilišta dekan Mirko Smoljić potpisao Ugovor o izgradnji Studentskog doma u Vukovaru s direktorom tvrtke Projekt Gradnja.

- Studentski dom imat će ukupno 108 ležajeva i biti zgrada na dva kata. Bit će tu i niz popratnih sadržaja poput sportskih terena, zajedničkih prostorija, električnih bicikala i sl. Dio soba bit će jednokrevetne, a dio dvokrevetne- najavio je Smoljić.

Foto: Branimir Bradarić

Prema planovima građevinski radovi na izgradnji Studentskoga doma, koji će se nalaziti u Mirogojskoj ulici, započinju već idućeg tjedna. Rok za završetak radova je 12 mjeseci od dana potpisivanja Ugovora koji je vrijedan oko 15 milijuna kuna.

Smoljić je najavio i kako će prema Fondu za obnovu i razvoj Grada Vukovara aplicirati i s projektom izgradnje studentske kuhinje.

Vukovarsko veleučilište Lavoslav Ružička trenutno broji oko 950 studenata koji studiraju na tri pred diplomska studija (trgovina, upravno pravo i fizioterapija) kao i specijalistički studij fizioterapije. U planu je idućih godina pokrenuti još jedna ili dva stručna studija.